Átta eru látnir í Tyrklandi og tveir í Grikklandi í baráttu slökkviliðs- og björgunarmanna við gróðurelda í mestu hitabylgju í fjóra áratugi. Margir hafa orðið að yfirgefa eyjuna Evia, nærst stærstu eyju Grikklands.
Rúmlega 400 gróðureldar hafa brunnið í Grikklandi undanfarinn hálfan mánuð og skilið eftir sig sviðna jörð og eyðilagt tæplega 60 þúsund hektara. Eyjan Evia, sem er austan við Aþenu, er vinsæll ferðamannastaður. Þar kviknuðu eldarnir á þriðjudag. Þéttir furuskógar á Evian-eyju eru kjörinn eldsmatur og gera slökkvistarfið erfitt. Hundruð slökkviliðsmanna börðust við eldana og nutu aðstoðar um 200 kollega sinna frá Úkraínu og Rúmeníu. Bændur hafa horft upp á eigur sínar fuðra upp og bústofn sinn drepast í eldhafinu. Börn og gamalmenni eru send frá eyjunni en þeir sem geta reyna að bjarga því sem bjargað verður. Bæjarstjórinn í Mantoudi á Evian-eyju segir í samtali við gríska sjónvarpsstöð að mörgum þorpum hafi verið bjargað vegna þess að ungt fólk hafi varist eldunum og virt að vettugi viðvaranir um að drífa sig á brott. Ástandið er sagt skelfilegt. Í blaðinu Eleftheros Typos var haft eftir slökkviliðsmanni að vatnið úr slöngunum hefði gufað upp áður en það náði eldtungunum. Talsmaður grísku ríkisstjórnarinnar sagði í gærkvöldi að um tvö þúsund manns hafi verið flutti frá Evia-eyju og komið í skjól. Betur hefur gengið að ráða við gróðureldana í úthverfum Aþenu. Á föstudag voru þrír handteknir í höfuðborginni grunaðir um að hafa kveikt elda á tveimur stöðum